**ΣΥΛΛΟΓΟΣ ΥΠΑΛΛΗΛΩΝ ΕΘΝΙΚΗΣ ΤΡΑΠΕΖΑΣ ΤΗΣ ΕΛΛΑΔΟΣ**

**ΑΝΑΚΟΙΝΩΣΗ Νο ΑΘΗΝΑ, 19.2.2013**

**ΥΠΕΡΑΣΠΙΖΟΥΜΕ ΤΑ ΔΙΚΑΙΩΜΑΤΑ ΜΑΣ**

**ΑΠΑΙΤΟΥΜΕ ΤΗΝ ΥΠΟΓΡΑΦΗ**

**ΣΥΛΛΟΓΙΚΗΣ ΣΥΜΒΑΣΗΣ ΕΡΓΑΣΙΑΣ ΣΤΙΣ ΤΡΑΠΕΖΕΣ**

**ΑΠΕΡΓΙΑ ΓΣΕΕ ΣΤΙΣ 20 ΦΕΒΡΟΥΑΡΙΟΥ**

**Ο Σ.Υ.Ε.Τ.Ε. συμμετέχει αγωνιστικά και δυναμικά στην 24ωρη Πανελλαδική Πανεργατική Απεργία της ΓΣΕΕ, απαιτώντας την υπογραφή και την εφαρμογή Συλλογικών Συμβάσεων Εργασίας, δημοκρατικά και εργασιακά δικαιώματα παντού και για όλους και άμεση αλλαγή των εφαρμοζόμενων πολιτικών στην κατεύθυνση της ανάπτυξης και της δημιουργίας θέσεων εργασίας.**

Η χώρα μας βιώνει πια μια ανθρωπιστική κρίση.

Οι μισθωτοί, οι συνταξιούχοι, οι μικροεπαγγελματίες και οι άνεργοι, σε κατάσταση απόγνωσης, αδυνατούν να ανταποκριθούν στις ανάγκες μιας στοιχειώδους ανθρώπινης διαβίωσης.

Την ίδια στιγμή, η Τρόικα απαιτεί απολύσεις και απειλεί για νέες περικοπές στο ελάχιστο πλέον εισόδημα, ενώ η Κυβέρνηση όχι μόνο δεν αναλαμβάνει την ευθύνη της απέναντι στον ελληνικό λαό υψώνοντας το ανάστημά της στην Τρόικα, αλλά κλιμακώνει την επίθεση στα εργασιακά και δημοκρατικά δικαιώματα των Ελλήνων πολιτών με πρωτόγνωρες αυταρχικές πρακτικές.

**Σε αυτό το δυσμενές περιβάλλον, οι τραπεζοϋπάλληλοι διεκδικούμε την υπογραφή Κλαδικής Συλλογικής Σύμβασης Εργασίας με τις Τράπεζες. Η ΟΤΟΕ προσέρχεται στις διαπραγματεύσεις με εποικοδομητική διάθεση συνεννόησης και με στόχο τη διασφάλιση τόσο της απασχόλησης και των θεσμικών εργασιακών δικαιωμάτων των εργαζόμενων όσο και της ομαλότητας στο τραπεζικό σύστημα. Είναι κρίσιμο οι τραπεζίτες να κατανοήσουν τη θεσμική αξία ενός αποτελεσματικού διαλόγου που θα οδηγήσει στην υπογραφή νέας κλαδικής σύμβασης, αποκλιμακώνοντας κοινωνικές εντάσεις και αναταραχές.**

Καλούμε όλους τους συναδέλφους να συμμετέχουν μαζικά και αποφασιστικά στην απεργία δυναμώνοντας τον αγώνα ενάντια στις εφαρμοζόμενες πολιτικές και ταυτόχρονα ενισχύοντας τη διαπραγματευτική δύναμη της ΟΤΟΕ στην προσπάθεια υπογραφής νέας Συλλογικής Σύμβασης Εργασίας για τους τραπεζοϋπάλληλους.

ΟΛΟΙ ΜΑΖΙ ΜΠΟΡΟΥΜΕ ΝΑ ΝΙΚΗΣΟΥΜΕ!

**ΣΥΓΚΕΝΤΡΩΣΗ ΣΤΙΣ 11:00 π.μ. ΣΤΟ ΠΕΔΙΟ ΤΟΥ ΑΡΕΩΣ**

**ΠΡΟΣΥΓΚΕΝΤΡΩΣΗ ΟΤΟΕ ΣΤΙΣ 11:00 π.μ. ΙΟΥΛΙΑΝΟΥ & ΠΑΤΗΣΙΩΝ**

 **Με συναδελφικούς χαιρετισμούς**

 **Για το Διοικητικό Συμβούλιο**

 **Ο Πρόεδρος Ο Γεν. Γραμματέας**

**Γιώργος Γιαννακόπουλος Μάκης Κατσίκας**